Til deltakere (se vedlagte invitasjonsliste)

**Invitasjon til digitalt seminar om terminal på Kopstad**

Kopstad Godsterminal Utvikling inviterer til et digitalt orienteringsmøte **onsdag 3.juni kl 10 – 12**. Målet med møtet er å redegjøre for bakgrunn og status for terminal på Kopstad som grunnlag for videre prosess for utvikling og realisering av terminalen. Vi har registrert interesse både fra gods- og serviceaktører på jernbane som ser nytten av å få realisert terminal på Kopstad med tilknytning til Vestfoldbanen og til E18 samt nærhet til havn.

Siden det meste av all godsaktivitet i Drammensområde, med unntak av aktivitetene på Holmen, skal flyttes ut om kort tid, haster det etter vår vurdering å få på plass ny terminal. I 2013 ble det regulert et område på Kopstad til godsterminal. Dette er et areal som har vært under opparbeiding med masser for å sikre en høyde på samme nivå som jernbanen.

I den nylig fremlagte Konseptvalgutredning (KVU) Godsterminalstruktur for Oslofjordområdet (Samferdselsdepartementet 25.april 2020) angir at etablering av ny terminal på Kopstad som avlastningsterminal av Alnabru skårer høyt på prioritering i en samlet rangering av konsepter utfra samfunnsøkonomiske analyser og etter måloppnåelse. Dette til tross for at Godstransportmodellen ikke klarer å simulere at næringsaktivitet flyttes til området hvor tilbudet forbedres noe som slår dårlig ut for Kopstad. Denne utredningen er nå til videre behandling i Samferdselsdepartementet med en såkalt KS1. Staten har derfor foreløpig ikke prioritert utbygging av terminal på Kopstad, men har likevel forpliktet seg til å sikre avgrening fra ny dobbeltsporet Vestfoldbane når denne står ferdig i 2024. For å kunne få realisert utbygging av ny terminal, vil Kopstad godsterminaler være avhengig av samarbeid med flere aktører for å kunne sikre realisering.

Lokalt og regionalt har vi også registrert stor interesse for terminal på Kopstad. Spesielt har Horten kommune i lengre tid arbeidet for å få realisert grønt logistikk knutepunkt med samkobling mellom jernbane, veg og sjø.

Kopstad Godsterminal Utvikling as har igangsatt et arbeid for å få utarbeidet en mulighetsstudie for arealene innenfor terminalområdet samt en markedsundersøkelse fra lokalt og regionalt hold.

Pga koronasituasjonen er det vanskelig å få gjennomført et ordinært seminar/workshop for å få drøfting med flere aktører om hvordan det er mulig å få til en realisering av terminal på Kopstad. Vi har derfor valgt å invitere til et digitalt møte med aktørene for å kunne gi felles informasjon og mulighet for noe drøfting og avklaringer. I etterkant av dette vil vi ta kontakt med alle deltakere – en til en – for å drøfte muligheter for videre prosess for realisering.

Vi håper at dere som inviteres har mulighet for å delta. Om det er andre som dere mener burde inviteres, ber vi om tilbakemelding på dette.

Program følger vedlagt.

Med vennlig hilsen

Lars Strøm

**Kopstad Godsterminal Utvikling as**

**Digitalt fellesmøte/miniseminar om Kopstad**

**Tid: onsdag 3. juni kl 10 - 12**

*Dette er en invitasjon til aktører som kan ha interesse av å få realisert og utviklet terminal og serviceanlegg på Kopstad i Horten kommune.*

*Målet med «seminaret»/møtet er å gi aktørene samme bakgrunnsinformasjon. I etterkant blir det tatt direkte kontakt med aktørene for å drøfte hvem som ser mulighet for videre samarbeid om utbygging av terminalen.*

**Kl 10.** Velkommen fra eier av Kopstad Godsterminal Utvikling as v/ Lars Strøm

**Kl 10.10** Terminal på Kopstad – bakgrunn, status om hva vet vi ser om mulighetene for realisering av ny terminal (utforming, marked, mm.) v/Petter Eiken, leder av Prosjektstyret for Kopstad terminal utvikling

**Spørsmål**

**Kl 10.40** Horten kommunes interesser i utvikling av Kopstad som terminal /ved ordfører Are Karlsen, Horten kommune

**Kl 10.50** Lokale og regionale interesser for grønt logistikk knutepunkt Kopstad v/ Kenneth Lindquist, Viking Spedtion as

**Kl 11.10** Utkast til finansieringplan v/Petter Eiken.

**Oppklarende spørsmål og drøfting**

**Kl 11.30**  Statens foreløpige vurderinger av godsterminal på Kopstad v/Else Marie Marskar, SVV

**Drøfting og avslutning om veien videre**

**Kl 12.00 Avslutning**